Dat ons aan ons kinders sal sê ... - Solidariteit WêreldSolidariteit Wêreld
Tuis › Nuuskantoor › Dat ons aan ons kinders sal sê …
Dat ons aan ons kinders sal sê …
Maandag | 14 Desember | 2020
"Hier staan ons voor die Heilige God van hemel en aarde om 'n gelofte aan Hom te doen dat, as Hy ons sal beskerm en ons vyand in ons hand sal gee, ons dié dag en datum elke jaar as 'n dankdag soos 'n sabbat tot sy eers sal deurbring, en dat ons 'n huis tot Sy eer sal oprig waar dit Hom behaag en dat ons ook aan ons kinders sal sê…"
Daar is drie belangrike elemente in die Gelofte: Die eerste is 'n dankdag, die tweede dat 'n huis tot Sy eer opgerig word en die derde "dat ons ook aan ons kinders sal sê."
Maar, sê ons nog vir ons kinders, of laat ons toe dat ander vir ons kinders sê? Vertel ons ons storie vir ons kinders, of laat ons toe dat 'n nar soos Malema ons geskiedenis kriminaliseer?
Ons kan nie die staat vertrou om dit vir ons kinders in die skole te vertel nie. Hul vertellings dien 'n spesifieke meesterverhaal wat die meerderheid dien.
Geskiedenis is nie 'n objektiewe geesteswetenskap nie, maar word gebruik om Afrikaners permanent in 'n posisie van skuld te plaas. Geskiedenis word die politieke instrument van die "oorwinnaars" en ons kinders die slagoffers daarvan.
Daar is 'n rede waarom die Gelofte wil hê dat ons vir ons kinders "sal sê." Dit leer hulle dat hulle 'n plekkie het in die groot galery van die geskiedenis. Dit is die skakel tussen geslagte. Dit dra waardes en idees verbondmatig oor van geslag tot geslag. Indien daar nie vertel word nie, word hierdie oordrag van honderde jare afgesny. Kinders word losswewende individue sonder anker.
Elke jaar op 16 Desember word Afrikaners weer daaraan herinner om te vertel. Die vertel mag egter nie daar stop nie. Elkeen van ons moet dit vir ons kinders vertel. Oupas en oumas moet hul eie, en húl oupas en oumas se stories vir hul kleinkinders vertel. Hulle moet die skakel wees. Geslagte mag nie ophou vertel nie.
Hierdie vakansie se vakansieprojek kan wees om stories te vertel. Vir ouma of oupa is hul lewe onlangs; vir die kleinkinders is dit al die outyd.
Die enigste manier hoe ons die staat en Malema se weergawe van ons geskiedenis gaan weerlê, is om ons eie stories vir ons kinders te vertel.
Gaan woon jou naaste Geloftefees by. Gaan luister na die opdrag van die Gelofte om te vertel en gaan huis toe en vertel dit verder.